2023.2.7.
HU
Az Európai Unió Hivatalos Lapja
C 47/115 2022. július 6., szerda
90. mély aggodalmát fejezi ki a Szerbia déli részének több körzetében kialakult társadalmi-gazdasági helyzet miatt; felhívja a szerb kormányt, hogy vizsgáljon ki minden olyan vádat, amely szerint a szociális segítségnyújtás eszközeinek használatával gyakoroltak nyomást a választókra, különösen a kiszolgáltatott csoportokra és a roma kisebbség tagjaira; felhívja a szerb kormányt, hogy reagáljon a szegénység és a munkanélküliség által jelentett kihívásokra az ország ezen és egyéb részein, valamint gondoskodjon megfelelő pénzügyi és intézményi forrásokról a foglalkoztatási és szociális politikák számára; 91. felhívja Szerbiát, hogy javítsa képességeit a statisztikai adatszolgáltatásra, valamint a legmagasabb szintű nemzetközi normák betartásával és független megfigyelők bevonásával hajtsa végre a népszámlálást; 92. mély aggodalmát fejezi ki az elnéptelenedés és a szerbiai humán tőke folytatódó elvándorlása miatt; üdvözli Szerbia kormányának arra irányuló kezdeményezéseit és innovatív megközelítéseit, hogy felvegye a küzdelmet az ilyen tendenciák, köztük a demográfiai változás ellen, ágazatokon átívelő, célzott szakpolitikák során keresztül együttműködve a nemzetközi szervezetekkel a demográfiai veszélyek kezelése érdekében, ugyanis a népesség folyamatos csökkenése továbbra is a gazdasági fejlődés egyik fő kihívása; felhívja az új kormányt, hogy fordítson nagyobb figyelmet az ifjúságpolitikára; megjegyzi, hogy további erőfeszítésekre van szükség a határ menti régiók gazdasági és társadalmi fejlesztése terén annak érdekében, hogy megakadályozzák elnéptelenedésüket; emlékeztet arra, hogy erre a célra fel lehetne használni az Előcsatlakozási Támogatási Eszköz (IPA III) határokon átnyúló együttműködésre irányuló programjait; 93. üdvözli a kis- és középvállalkozások (kkv-k) támogatására szolgáló programok végrehajtását, különösen a kkv-k hitelfelvételi költségének csökkentését; felhívja Szerbiát, hogy orvosolja a fennmaradó hiányosságokat, ideértve a bizonytalan üzleti környezetet és a tisztességtelen versenyt; üdvözli Szerbia részvételét a nyugat-balkáni regionális piaci integráció folyamatában, amely az Unió egységes piacával való további gazdasági integrációval együtt vonzza majd a szükséges befektetéseket, és új lehetőségeket teremt a polgárok és az üzleti világ számára; 94. ismételten aggodalmát fejezi ki amiatt, hogy Szerbia egyre inkább függ a kínai beruházásoktól, valamint a Szerbia által Kína számára visszafizetendő kölcsönök mértéke miatt; sürgeti a szerb hatóságokat, hogy a stratégiai együttműködésről szóló kétoldalú megállapodásokból eredő kínai, orosz és egyéb nem demokratikus külföldi beruházások esetében javítsák a rendkívül szennyező iparágakra vonatkozó környezeti hatásvizsgálatok követelményeinek átláthatóságát, és erősítsék meg az azoknak való jogi megfelelést; sajnálatát fejezi ki amiatt, hogy a közelmúltban kínai rakétarendszereket szállítottak Szerbiába; 95. hangsúlyozza, hogy a nyugat-balkáni országokat az Unió Global Gateway stratégiájának középpontjába kell helyezni, valamint ezeknek az országoknak átlátható és fenntartható beruházási alternatívát kell nyújtaniuk a kínai és más tekintélyelvű rendszerekből származó beruházásokkal és hitelekkel szemben; 96. tudomásul veszi a kisajátítási törvény módosításainak visszavonását, és e kérdésben szélesebb körű nyilvános vitát szorgalmaz; 97. üdvözli a pénzmosás és a terrorizmusfinanszírozás elleni küzdelem terén elért javulásokat, azonban szorgalmazza a pénzmosási ügyekben folytatott nyomozások eredményeinek javítását; megállapítja, hogy az infrastruktúra és az építőipar az illegális pénzek jelentős forrásait jelentik, és arra ösztönzi Szerbiát, hogy az építőiparban minimalizálja az illegális pénzmozgások kockázatát, valamint csökkentse az adócsalást és a korrupciót az infrastruktúra-ágazatban; felhívja Szerbiát, hogy biztosítsa a Pénzügyi Akció Munkacsoport (FATF) ajánlásainak jóhiszemű alkalmazását; 98. aggodalmának ad hangot amiatt, hogy nem történt előrelépés az úgynevezett listaügyben, ami azt jelenti, hogy az állami hatóságok a kormány politikáit bíráló bizonyos civil társadalmi szervezetekkel és sajtóorgánumokkal szembeni támadások érdekében visszaélnek a jogi kerettel; ismételten hangsúlyozza a szerb pénzügyminisztérium pénzmosás-meg­ előzési hivatalához intézett felhívását, hogy alaposan vizsgálja ki ezeket az ügyeket; 99. emlékeztet az IPA III és a Nyugat-Balkánra vonatkozó gazdaságélénkítési és beruházási terv keretében nyújtott uniós finanszírozás feltételrendszerére; elismeri az IPA III és a gazdaságélénkítési és beruházási terv jelentőségét a reformfolyamat, a zöld átállás, a fenntartható összeköttetések, a humán tőke, a versenyképesség és az inkluzív növekedés támogatásában, valamint a regionális és határon átnyúló együttműködés megerősítésében; Környezetvédelem, energia és közlekedés 100. üdvözli a szénerőművek fokozatos felszámolása érdekében tett konkrét lépéseket; komoly aggodalmát fejezi ki amiatt, hogy a jelenlegi éghajlati és környezeti kihívások ellenére Szerbia mégis beruház egy új szénerőmű építésébe; sürgeti a hatóságokat, hogy fogadjanak el egy, az európai zöld megállapodás 2050-re kitűzött kibocsátásmentességi céljával és a Nyugat-Balkánra vonatkozó zöld menetrenddel összhangban álló integrált nemzeti energia- és klímatervet;